**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL turto perdavimo PAGAL TURTO patikėjimo SUTARTĮ“ PROJEKTO**

**1. Sprendimo projekto esmė, tikslai ir uždaviniai.**

Šis Klaipėdos miesto savivaldybės tarybos sprendimo projektas teikiamas, siekiant UAB „Klaipėdos autobusų parkas“ perduoti Klaipėdos miesto savivaldybei nuosavybės teise priklausančias kelių, gatvių, šaligatvių, dviračių ir pėsčiųjų takų valymo mašinas (priedas).

**2. Projekto rengimo priežastys ir kuo remiantis parengtas sprendimo projektas.**

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 12 straipsnio 3 dalyje nurodyta, kad kitiems juridiniams asmenims savivaldybių turtas patikėjimo teise gali būti perduodamas pagal turto patikėjimo sutartį savivaldybių funkcijoms įgyvendinti ir tik tais atvejais, kai šie juridiniai asmenys pagal įstatymus gali atlikti savivaldybių funkcijas. Lietuvos Respublikos vietos savivaldos įstatymo 6 straipsnio 32 punkte nurodyta, kad viena iš savarankiškųjų savivaldybės funkcijų yra savivaldybės vietinės reikšmės kelių ir gatvių priežiūra.

Klaipėdos miesto savivaldybei priklauso 8 kelių, gatvių, šaligatvių, dviračių ir pėsčiųjų takų valymo mašinos. Šiuo metu nurodytos mašinos, vadovaujantis Klaipėdos miesto savivaldybės tarybos 2019-07-25 sprendimu Nr. T2-227 ir 2020-01-30 sprendimu Nr. T2-16, yra perduotos pagal Turto patikėjimo sutartis trims valymo paslaugų teikėjams, kurie teikia paslaugas pagal pasirašytas valymo paslaugų sutartis:

1. UAB “Klaipėdos autobusų parkas“ – 4 kelių ir gatvių valymo mašinos. Valymo paslaugų sutartis galioja iki 2022-10-18;

2. UAB “Vakarų švara“ – 3 šaligatvių, dviračių ir pėsčiųjų takų valymo mašinos. Valymo paslaugų sutartis galioja iki 2023-03-16;

3. UAB “Ecoservise Klaipėda“ – 1 siaurų gatvių valymo mašina. Valymo paslaugų sutartis galioja iki 2023-03-13.

Pasibaigus šiuo metu galiojančioms valymo paslaugų sutartims numatoma visas valymo mašinas perduoti vienam paslaugos teikėjui – savivaldybės UAB „Klaipėdos autobusų parkas“, kuris teiktų paslaugas pagal pasirašytas valymo paslaugų sutartis. Teisinis pagrindas valymo mašinų perdavimui bus Turto patikėjimo sutartis ir perdavimo-priėmimo aktas pagal šią sutartį.

Valymo paslaugų perdavimas vienam teikėjui – savivaldybės valdomai UAB „Klaipėdos autobusų parkas“, numatomas dėl šių priežasčių:

1. Siekiant užtikrinti tinkamą kelių, gatvių, šaligatvių, dviračių ir pėsčiųjų takų valymo paslaugų kokybę. Savivaldybės administracija galės geriau užtikrinti valymo paslaugų kokybę per savo valdomą įmonę.

2. Siekiant užtikrinti tinkamą perduoto turto, tai yra valymo mašinų, valdymą ir naudojimą. Pagal šiai dienai turimus duomenis ir praktiką, UAB „Klaipėdos autobusų parkas“ geriausiai vykdo valymo mašinų priežiūrą ir eksploataciją.

3. Pasirašius tiesioginę valymo paslaugų sutartį su savo įmone bus galima operatyviau ir efektyviau organizuoti valymo paslaugas, keisti jų kiekius, periodiškumą.

Perdavus Turtą jis turės būti valdomas ir naudojamas pagal teisės aktų reikalavimus, Paslaugų sutarties bei Turto patikėjimo sutarties sąlygas. Patikėtinis negalės perduoto Turto perduoti nuosavybės teise kitiems asmenims, jo įkeisti ar kitaip suvaržyti daiktines teises į jį, juo garantuoti, laiduoti ar kitu būdu juo užtikrinti savo ir kitų asmenų prievolių įvykdymą, jo išnuomoti, suteikti panaudos pagrindais ar perduoti jį kitiems asmenims naudotis kitu būdu. Patikėtinis privalės turtą apdrausti Kasko draudimu.

**3. Kokių rezultatų laukiama.**

Perdavus nurodytą Turtą pagal patikėjimo teisės sutartį paslaugų teikėjui bus užtikrintas tinkamas Klaipėdos miesto kelių, gatvių, šaligatvių, dviračių ir pėsčiųjų takų valymo paslaugos teikimas, tinkama turto priežiūra bei eksploatacija.

**4. Sprendimo projekto rengimo metu gauti specialistų vertinimai.**

Negauta.

**5. Lėšų poreikis sprendimo įgyvendinimui.**

Šio sprendimo įgyvendinimui lėšų poreikio nėra. Lėšos planuojamos valymo paslaugos teikimui.

**6. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą numatomos teigiamos pasekmės – tinkamas miesto kelių, gatvių, šaligatvių, dviračių ir pėsčiųjų takų valymo paslaugos teikimas, efektyvus turto eksploatavimas ir priežiūra, neigiamos pasekmės – nenumatoma.

Turto valdymo skyriaus vedėjas Edvardas Simokaitis